恭南酷熱
作者：郭印
朝代：宋

paragraphs: 陰陽有定數，天地無全功。
偏雨或偏暘，消息豈難窮。
今夏孟仲雨，季月暑隆隆。
赫曦不停軌，火雲日燔空。
晨興迨晚暮，危坐沸鼎中。
一夕四五起，倦鳥思逃籠。
扇手腕幾脱，所招皆温風。
年來復何罪，遭此爐炭烘。
迅雷空殷殷，微雨秪濛濛。
燋燃到草木，禾稻憂不豐。
頗聞炎瘴地，威勢增祝融。
又聞大熱獄，食飲渾洋銅。
法法惟心造，報應萬不同。
吾家有雲溪，竹間二水通。
入門爽毛骨，清絕廣寒宫。
插羽欲飛去，免爲旱魃攻。